**Bensheim** estas germana urbo en la sudo de la federacia lando Hesio.

parto de Bensheim, rigardata el nordo
  

Ĝi apartenas al la distrikto Bergstraße kaj al la administra distriktaro Darmstadt. La aŭtoŝoseoj A5 kaj A67 ligas ĝin al la proksimaj urboj Darmstadt kaj Frankfurto ĉe Majno norde kaj al la simile proksimaj Heidelberg kaj Mannheim sude. Fine de la jaro 2021 la urbo havis 40629 loĝantojn.

La urba teritorio estas parto de la feria regiono "Monta Vojo" (germane "Bergstraße"), kiu de la urbo Darmstadt norde vojas suden, ĉe la okcidenta rando de la mezalta montaro Odenvaldo, ĝis la urbo Wiesloch.
  

Bensheim kaj giaj urbopartoj

### Subdividaĵoj

Urbopartoj krom la centra loĝloko Bensheim estas Auerbach (kun mezepoka burgo kaj eksnobela angleca parko) norde, Fehlheim okcidente, Gronau sudoriente, Hochstädten nordoriente, Langwaden okcidente, Schönberg (kun samnoma historia kastelo) oriente, Schwanheim okcidente, Wilmshausen oriente kaj Zell sudoriente.

Historio
--------

### Antaŭ 765

De la neolitiko estis silikoj de Le Grand-Pressigny. Oni trovis ankaŭ spurojn de rubandaj ceramikaĵoj kaj ŝnuraj ceramikaĵoj. Dum la jaro 765 la urbo en la kodekso de Lorsch estis menciita unuafoje sub la nomo *Basinsheim*.

Vidindaĵoj
----------

En la urbo estas multaj mezepokaj trabfakaj domoj, interalie la domo *Wambolter Hof* kaj en suda Hesio plej malnova trabfaka domo *Walderdorffer Hof* (bildojn vidu sube). Super la urbo tronas romantika ruino de **Kastelo Auerbach** (bildo same sube), el kiu eblas panorame vidi tre vastan parton de la rejna valo okcidente, en taŭga vetero ĝis la mezmontaro Vogezoj en Francio. Alia bela loko de la urbo estas la parko **Fürstenlager**, realigita dum 1790, en flanka valo de la mezmontaro Odenwald. La parkaj domoj de antaŭ pli ol 200 jaroj restis neŝanĝitaj, kaj vidindas interalie la plej malnova sekvoja arbo de Germanio.

*Sankta Vendredo* laŭ suditalia maniero
---------------------------------------

bildo el la *Viva Vojo de la Kruco* en Bensheim en la jaro 2012
En la jaro 1983-a italaj enmigrintoj fondis *Vivan Vojon de la Kruco*, kiu montras la pasiono de Jesuo Kristo kiel teatraĵo en la stratoj de la urbo simile al kutimoj en la regiono Kampanio en Italio. La t. n. *Bensheima pasiona ludo* (germane *Bensheimer Passionsspiel*) komencas je la deka horo kaj duono, daŭras ĉirkaŭ unu horon kaj duono, estas germanlingve presentata de Italoj kaj Germanoj kaj altiras plurajn milojn da spektantoj ĉiujare.

Lokaj famuloj
-------------

* Franz Heinrich Metzendorf (1866–1923), arkitekto
* Georg Metzendorf (1874–1934), arkitekto
* Joseph Stoll (1879–1956), historiisto
* Norbert Müller-Everling (\* 1953), skulptisto
* Wilhelm Weyrauch (1914–2003), historiisto

Partneraj urboj
---------------

* Francio Beaune en Francio
* Unuiĝinta Reĝlando Amersham en Unuiĝinta Reĝlando
* Hungario Mohács en Hungario
* Italio Riva del Garda en Italio
* Pollando Kłodzko en Pollando
* Ĉeĥio Hostinné en Ĉeĥio
* Francio Manlay en Francio ekde 1968 (fakte kun Zell nun urboparto de la komunumo Bensheim)

Rilatoj al Esperanto
--------------------

De la 8-a ĝis la 15-a de aŭgusto 2009, la renkontiĝo Festo organizata de la franca asocio JEFO, kun la helpo de GEJ, okazis en la norde tutnajbara urbeto Zwingenberg, nur kilometron norde de la "benshajma" urboparto Auerbach. Pluraj esperantistoj proksime ligiĝas al la urbo: ekzemple kvar kilometrojn pli norde, en Alsbach-Hähnlein, vivas la familio de Thomas Pusch kaj Remi Rudaitytė, kaj ok kilometrojn pli norde, en Seeheim-Jugenheim, la ekologo *Eki Woite*. Inter la ĝemelaj urboj, esperantistoj aparte aktivas en Beaune.

Bildaro
-------

* urbodomourbodomo
* kastelo Auerbach, ena pordegokastelo Auerbach, ena pordego
* preĝejo St. Georgpreĝejo *St. Georg*
* Walderdorffer Hof*Walderdorffer Hof*
* Wambolter Hof*Wambolter Hof*
* parko Fürstenlager Auerbachparko *Fürstenlager* Auerbach

Fontoj
------

* Bensheim, Spuren der Geschichte, 2006.

* Bensheim en la Vikimedia Komunejo (Multrimedaj datumoj)
* Kategorio Bensheim en la Vikimedia Komunejo (Multrimedaj datumoj)

Eksteraj ligiloj
----------------

* Oficiala retejo germane
* pri *Sankta Vendredo*, germanlingve

|  |  |  |  |
| --- | --- | --- | --- |
| 

| v • d • rurbaj kaj neurbaj komunumoj en la distrikto Bergstraße |
| --- |
| Abtsteinach | Bensheim | Biblis | Birkenau | Bürstadt | Einhausen | Fürth | Gorxheimertal | Grasellenbach | Groß-Rohrheim | Heppenheim (Bergstraße) | Hirschhorn (Neckar) | Lampertheim | Lautertal (Odenwald) | Lindenfels | Lorsch | Mörlenbach | Neckarsteinach | Rimbach | Viernheim | Wald-Michelbach | Zwingenberg | blazono de la distrikto Bergstraße |

 |


|  |  |
| --- | --- |
| Bibliotekoj | * PeEnEo: 103887
* GND: 4005530-9
* LCCN: n81050241
* VIAF: 158284343
* NKC: ge418132
 |